Ramaphosa: ‘Mthembu se strewe moet voortgesit word’Foto: Kopano Tlape/GCIS Minister Jackson Mthembu se strewe om die ANC te herbou en te hernu moet voortgesit word. Só het pres. Cyril Ramaphosa Sondag tydens Mthembu se amptelike staatsbegrafnis in Emalahleni (Witbank), Mpumalanga, gesê. Mthembu, minister in die presidensie, is Donderdag aan Covid-19-verwante komplikasies dood. “Wanneer ons vandag eer aan hom betoon, laat ons hom onthou vir wie hy was, ’n dienende leier wat die mense van hierdie land liefgehad het en hulle bo liefde vir sy party, sy leiers en homself gestel het.” Pres. Cyril Ramaphosa. Foto: Kopano Tlape/GCIS Dit is egter nie genoeg om net Mthembu se lof te besing nie, het Ramaphosa gesê. “Ons moet voltooi wat hy in sy leeftyd nie kon nie: om sy geliefde beweging te hernu en op te bou, om die nasie se geloof in die regering te herstel en om ’n etiese staat te bou wat gelei word deur mans en vroue wat eerbaar en beginselvas is en oortuiging het.” Mthembu het in verskeie strategiese en leiersrolle gedien. Hy was van 1995 tot 1997 die ANC se woordvoerder en weer van 2009 tot 2014. Mthembu het ook as ŉ LUR in Mpumalanga gedien. Mthembu was volgens Ramaphosa ’n “vriendelike en sagmoedige siel” wat korrupsie, selfdienende leierskap en magsmisbruik verafsku het. Mthembu se weduwee, Thembi. Foto: Kopano Tlape/GCIS “Hy is nooit mislei deur die valse glimlagte en leë beloftes van diegene wat hulself wou verryk ten koste van die armes en die swakkes nie. Hy het hulle uitgewys en het nie omgee of hulle magtiger as hy was nie. Hy het sy lewe op die spel geplaas vir die bevryding van ons land en het moedeloos geraak wanneer ons gestruikel en ons weg verloor het.” Mthembu was sedert 2007 ŉ lid van die ANC se nasionale uitvoerende komitee en het van 2016 tot 2019 as hoofsweep van die ANC in die Nasionale Vergadering gedien. Hy is ná die algemene verkiesing in 2019 as minister in die presidensie aangestel. Foto: Kopano Tlape/GCIS Sy dood is ’n enorme tragedie, het Ramaphosa gesê. “Veral in die tyd waar ons strewe om terug te beweeg na ’n pad van integriteit, onbaatsugtige diens en transformasie.” Mthembu was een van die land se helde, een van die beste staatsamptenare en een van die grootste patriotte, volgens Ramaphosa. “Hy laat ’n groot leemte in ons regering, in die beweging waaraan hy sy lewe gewy het en in die land waarvan hy so ’n trotse burger was.”